Ιωάννης Σαρμάς

Ο Ιωάννης Σαρμάς (Κως, 21 Μαρτίου 1957) είναι Έλληνας πρώην ανώτατος δικαστικός λειτουργός, πρόεδρος του Ελεγκτικού Συνεδρίου από τις 4 Νοεμβρίου 2019 έως τις 4 Νοεμβρίου 2023 και πρώην (υπηρεσιακός) πρωθυπουργός της Ελληνικής Δημοκρατίας από τις 25 Μαΐου έως τις 26 Ιουνίου 2023. 

Τοποθετήθηκε υπηρεσιακός Πρωθυπουργός της Ελλάδας, προκειμένου να οδηγηθεί η χώρα εκ νέου σε βουλευτικές εκλογές και να αναδειχθεί νέα κυβέρνηση. 

 Βιογραφικά στοιχεία 
Ο Ιωάννης Σαρμάς γεννήθηκε στη Κω και σπούδασε Νομικά στην Αθήνα (1975-1979) και στο Παρίσι (1980-1984).  

Υπηρέτησε ως έφεδρος αξιωματικός στην Πολεμική Αεροπορία (1984-1986). Από τον Ιανουάριο 1987 εργάζεται ως δικαστικός λειτουργός, αρχικά στο Συμβούλιο της Επικρατείας (1987-1993) και κατόπιν, με μετάταξη, στο Ελεγκτικό Συνέδριο (1993-σήμερα). 

Είναι έγγαμος (1987) και έχει δύο παιδιά (1989,1990). 

 Καριέρα 

 Ελεγκτικό Συνέδριο 
Την περίοδο 1996–2001 διετέλεσε εισηγητής στις υποθέσεις προσυμβατικού ελέγχου. 

Ο Σαρμάς έχει υπάρξει δικαστής του Ελεγκτικού Συνεδρίου από το 1993. Μεταξύ 2014 και 2019 διετέλεσε πρόεδρος του 3ου Τμήματος του Ελεγκτικού Συνεδρίου (αγωγές και προσφυγές συνταξιούχων στρατιωτικών), Πρόεδρος της Νομοπαρασκευαστικής Επιτροπής για την Εκπόνηση της Δικονομίας του Ελεγκτικού Συνεδρίου, καθώς και Πρόεδρος της Ομάδας Εργασίας για την Εκπόνηση του Ελεγκτικού και Διοικητικού Κανονισμού του Ελεγκτικού Συνεδρίου.

Στις 4 Νοεμβρίου 2019 ορίστηκε πρόεδρος του Ελεγκτικού Συνεδρίου, με τετραετή μη ανανεώσιμη θητεία, όπως ορίζεται στο ΣύνταγμαΆρθρο 90 παρ.5 του Συντάγματος.

 Ευρωπαϊκό Ελεγκτικό Συνέδριο 
Μεταξύ 2002 και 2013 διετέλεσε μέλος του Ευρωπαϊκού Ελεγκτικού Συνεδρίου, όπου μεταξύ άλλων συνεισέφερε στην Ετήσια Έκθεση με την οποία το Συνέδριο προσεγγίζει την όλη ενωσιακή διαχείριση υπό το πρίσμα στόχων, μέσων και μετρήσιμων αποτελεσμάτων. Επιπλέον, διετέλεσε πρόεδρος δύο τμημάτων του Συνεδρίου (Αγροτικές Δαπάνες και Ενωσιακές Τράπεζες και Οργανισμοί, Δαπάνες των Θεσμών).

 Υπηρεσιακός Πρωθυπουργός 
Στις 24 Μαΐου 2023 του δόθηκε εντολή σχηματισμού υπηρεσιακής κυβέρνησης από την Πρόεδρο της Ελληνικής Δημοκρατίας, Κατερίνα Σακελλαροπούλου, μετά την αποτυχία σχηματισμού κυβέρνησης από τη Βουλή που προέκυψε μετά τις εκλογές του Μαΐου 2023.

 Δημοσιεύσεις 
 «Η Ένωση δικαίου», Η νομολογία του Δικαστηρίου της Ευρωπαϊκής Ένωσης (εξελικτική και συνθετική μελέτη) Τα μεγάλα θέματα της Νομολογίας - τ. 2 (2022)
 «Η δίκαιη ισορροπία - Η νομολογία του Ευρωπαϊκού Δικαστηρίου Δικαιωμάτων του Ανθρώπου» (2018)
 «Εμείς ο Λαός - Η συνταγματική νομολογία του Ανωτάτου Δικαστηρίου των Ηνωμένων Πολιτειών» (2016)
 «Καλύτερο Κράτος: η σπατάλη η διαφθορά και ο σύγχρονος δημοσιονομικός έλεγχος» (2006)
 «Η συνταγματική και διοικητική νομολογία του Συμβουλίου της Επικρατείας» (1990, 1994, 2003)
 The Fair Balance - Justice as an Equilibrium Setting Exercise (2015)
 Liberté d'expression et diffamation - Une étude de jurisprudence à partir des théories de la justice (δημοσίευση της διδακτορικής διατριβής, 2011)

Διακρίσεις
Έχει αναγορευτεί επίτιμος διδάκτορας της Σχολής Ανθρωπιστικών, Κοινωνικών και Οικονομικών Επιστημών του Διεθνούς Πανεπιστημίου της Ελλάδας (Μάρτιος 2023), επίτιμος διδάκτορας του Τμήματος Δημόσιας Διοίκησης της Σχολής Επιστημών Οικονομίας και Δημόσιας Διοίκησης του Παντείου Πανεπιστημίου (Νοέμβριος 2022) και επίτιμος διδάκτορας της Νομικής Σχολής του Αριστοτελείου Πανεπιστημίου Θεσσαλονίκης (Μάιος 2022).

Παραπομπές

 Πηγές 
 «Ιωάννης Σαρμάς, Πρόεδρος του Ελεγκτικού Συνεδρίου». Ελεγκτικό Συνέδριο. Ανακτήθηκε στις 24 Μαΐου 2023.

Εξωτερικοί σύνδεσμοι
Επίσημη ιστοσελίδα του Πρωθυπουργού της Ελληνικής Δημοκρατίας

Κατηγορία:Έλληνες δικαστικοί
Κατηγορία:Πρωθυπουργοί της Ελλάδας
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών